*Informacija žiniasklaidai*

*2024 m. gruodžio 16 d.*

**„Jasinskio 14 Project“ sėkmingai užbaigė antrąjį obligacijų emisijos platinimą**

**KŪB „Jasinskio 14“ priklausanti įmonė „Jasinskio 14 project“ išplatino 8 mln. eurų vertės obligacijų emisiją su 11 proc. metinėmis palūkanomis. Investuotojų paklausa viršijo pasiūlą.**

Bendra obligacijų paklausa viršijo 10 mln. Eur ir sudarė 125% nuo norėtos pasiskolinti sumos. Platinime dalyvavo daugiau nei 400 investuotojų, tiek privačių, tiek ir juridinių asmenų Lietuvoje, Latvijoje ir Estijoje.

Tai – 1,5 metų trukmės obligacijų emisija, kurioje 11 proc. palūkanos bus išmokamos kas ketvirtį.

„Esame dėkingi investuotojams, kurie tiki projektu ir prisidėjo prie tolimesnio verslo centro „Yellowstone“ vystymo. Šios emisijos metu surinktomis lėšomis jau padengėme įsipareigojimus ankstesniems investuotojams. Dabar mūsų dėmesys bus skirtas pabaigti verslo centro patalpų įrengimą ir nuomininkų paieškai“, – sako Agnius Tamošaitis, „Jasinskio 14 Project“ direktorius.

Obligacijų platinimą vykdė AB „Šiaulių bankas“, teisiniais klausimais konsultuojant advokatų profesinei bendrijai Norkus ir Partneriai COBALT.

„Investuotojai turėjo galimybę sudalyvauti vienoje iš paskutinių šių metų emisijų ir ne tik užfiksuoti aukštas palūkanas mažėjančių palūkanų normų aplinkoje, bet ir prisidėti prie miesto veidą keičiančio projekto. Smagu matyti, kad investuotojų aktyvumas neblėsta net ir šventiniu laikotarpiu“, – sako Eglė Džiugytė, Šiaulių banko Finansų rinkų departamento vadovė.

Didžiausi KŪB „Jasinskio 14“ investuotojai (komanditoriai) – Tautvydo Barščio įmonė „Taba Invest“ ir Mariaus Jovaišos įmonė „Unseen Pictures“, kurių investicijos sudaro 65,5 proc., kitų 11 komanditorių investicijos – 7 proc. ir mažiau.

**Daugiau informacijos:**

Agnius Tamošaitis

„Jasinskio 14 Project“ direktorius

[info@yellowstone.lt](mailto:info@yellowstone.lt)